Кооз өсүмдүктөр

Кооз өсүмдүктөр – кооздук үчүн өстүрүлүүчү өсүмдүктөр тобу. Калк жашаган жерлерди жашылдандыруу, турак жай, гүлзар, көчөлөрдү көрктөндүрүү үчүн өстүрүлөт; Кооз өсүмдүктөрдүн коргоо, санитардык-гигиеналык ж. б. мааниси бар. Өсүмдүктүн биологиялык, экологиялык өзгөчөлүктөрүнө жа өстүрүүнүн агротехникалык ыкмасына жараша Кооз өсүмдүктөр төмөнкүчө бөлүнөт: кооз дарак жана бадалдар – жазы, ийне жана күбүлмө жалбырактуулар (эмен, кайың, акация, карагай, арча, мажрүм тал, мырза терек); бир жылдык, эки жылдык жана көп жылдык Кооз өсүмдүктөр. Алар сабагынын өсүү формасына жараша сойломо, төшөлмө, тик өсүүчү жана ампелдик, өсүү шартына, пайдаланылышына жараша оранжерея, бөлмө Кооз өсүмдүктөрү болуп айырмаланат. Алардан атыр гүл, георгина, чекилдек гүл, жоогазын ж. б. гүлдөрдүн көптөгөн жаңы сорттору жана түрлөрү чыгарылган.
Категория:Өсүмдүктөр
Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9